CELEX: 
Language: sl
Date: 2021-06-23 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2019/2144 Evropskega parlamenta in Sveta z določitvijo podrobnih pravil v zvezi s posebnimi preizkusnimi postopki in tehničnimi zahtevami za homologacijo motornih vozil glede njihovih inteligentnih sistemov za uravnavanje hitrosti in za homologacijo teh sistemov kot samostojnih tehničnih enot ter o spremembi Priloge II k navedeni uredbi

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2019/2144 Evropskega parlamenta in Sveta zahteva
                  1
               , da so motorna vozila kategorij M in N opremljena z inteligentnim sistemom za uravnavanje hitrosti (ISA) od 6. julija 2022, novi tipi vozil pa od 7. julija 2024.
            
            
               Leta 2019 je bilo na cestah v EU skoraj 23 000 smrtnih žrtev prometnih nesreč. Prehitra vožnja ali vožnja z neprilagojeno hitrostjo je huda grožnja za varnost na cesti. Po ocenah je 10–15 % nesreč in 30 % nesreč s smrtnim izidom neposredna posledica prehitre vožnje ali vožnje z neprilagojeno hitrostjo
                  2
               . Tehnične rešitve za pomoč voznikom pri zmanjševanju hitrosti vožnje lahko močno vplivajo na izid nesreče in na zmanjšanje stopnje poškodb.
            
            
               Inteligentni sistem za uravnavanje hitrosti (ISA) je sistem, ki voznike pri prekoračitvi omejitve hitrosti opozarja in jih spodbuja, da zmanjšajo hitrost. Sistem deluje skupaj z voznikom kot pomožna funkcija preko pedala za plin ali s kakšnim drugimi posebnimi, primernimi in učinkovitimi povratnimi informacijami, medtem ko hitrost vožnje ves čas v celoti nadzoruje voznik. Je učinkovit varnostni ukrep, ker je tudi majhno zmanjšanje hitrosti zelo koristno pri preprečevanju nesreč ali blažitvi izida nesreče.
            
            
               Komisija je pooblaščena za določanje podrobnih pravil o posebnih preizkusnih postopkih in tehničnih zahtevah za homologacijo motornih vozil glede inteligentnih sistemov za uravnavanje hitrosti in za homologacijo teh sistemov kot posebnih tehničnih enot. Ta delegirana uredba Komisije dopolnjuje Uredbo (EU) 2019/2144 z določitvijo ustreznih tehničnih zahtev in preskusnih postopkov.
            
            
               2.POSVETOVANJA PRED SPREJETJEM AKTA
            
            
               Komisija je pri pripravi tega akta izvedla ustrezna posvetovanja s strokovnjaki držav članic in deležniki. Izmenjava mnenj o predlaganem pristopu je potekala na sestankih delovne skupine za motorna vozila 8. julija, 8. oktobra, 9. novembra (ad hoc), 16. decembra 2020 in 21. aprila 2021 ter na sestanku strokovne skupine držav članic 18. januarja 2021 in 20. maja 2021. 
            
            
               Vprašanja v postopku posvetovanja so se nanašala na učinkovitost funkcije stopnjevalnega zvočnega opozorila (ene od štirih možnosti, predlaganih v osnutku) in njenega morebitnega motenja voznikov med dejansko vožnjo, na raven zahtev za stopnjo uspešnosti sistemov ISA, ki so lahko še posebej velik izziv glede skladnosti sistemov ISA s prometnimi znaki z neizrecno omejitvijo hitrosti, ter na položaj vozil z vgrajenimi sistemi ISA, ki so bili dani v uporabo pred sprejetjem Uredbe (EU) 2019/2144 in niso docela skladni s tehničnimi zahtevami iz te delegirane uredbe.
            
            
               Delegirana uredba Komisije, kolikor je možno, nudi rešitve za pomisleke iz posvetovanja ter jo na splošno podpirajo države članice EU in deležniki.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga tega delegiranega akta sta člen 4(6) in člen 6(6) Uredbe (EU) 2019/2144 Evropskega parlamenta in Sveta.
            
            
               Sistemi ISA morajo vozniku dajati primerne in učinkovite povratne informacije v primeru prekoračitve hitrosti. Pri sedanjem stanju tehnologije je za metodologijo za povratne informacije na voljo več tehničnih možnosti. Toda vseh teh možnosti ni mogoče uporabljati v vsakem motornem vozilu (odvisno od motorja, vrste pogona (hibridni), menjalnika itd.). Delegirana uredba zato določa, da lahko proizvajalci vozil kot podlago za svoj sistem ISA izberejo eno od naslednjih štirih metodologij za povratne informacije:
            
            
               (1)haptični sistem povratnih informacij s silo vzmeti pedala za plin:
            
            
               – pri prekoračitvi hitrosti bo pedal za plin voznikovo nogo nežno pritisnil nazaj. Pomagal bo zmanjšati hitrost vožnje, voznik pa ga lahko tudi ne upošteva;
            
            
               (2)sistem za uravnavanje hitrosti vožnje z upravljanjem motorja:
            
            
               – samodejno zmanjšanje pogonske moči neodvisno od položaja voznikove noge na pedalu, a tudi to lahko voznik enostavno razveljavi;
            
            
               (3)stopnjevalno zvočno opozorilo:
            
            
               – 1. faza: zasveti optični signal;
            
         
         
            
               – 2. faza: če se voznik ne odzove, se po nekaj sekundah sproži zvočno opozorilo;
            
            
               – če voznik teh kombiniranih povratnih informacij ne upošteva, obe opozorili sčasoma prenehata;
            
            
               (4)stopnjevalno vibracijsko opozorilo:
            
            
               – 1. faza: zasveti optični signal; 
            
            
               – 2. faza: če se voznik ne odzove, po nekaj sekundah začne vibrirati pedal za plin;  
            
            
               – če voznik teh kombiniranih povratnih informacij ne upošteva, obe opozorili sčasoma prenehata.
            
            
               Kljub razlikam v delovanju se sistemi ISA, ki temeljijo na kateri koli od teh štirih možnosti, štejejo za enako varne in učinkovite. 
            
            
               Osnovni sistem obveščanja o omejitvi hitrosti (funkcija SLI – samo vizualno opozorilo) je tehnologija, ki je na razpolago v nekaterih današnjih motornih vozilih; po ocenah pa je za 20 % manj učinkovita, ker vozniki ne opazijo vizualnih opozoril. Zato se ne šteje za dovolj učinkovito ali primerno, da bi bila v tej uredbi določena kot edina tehnologija povratnih informacij. 
            
            
               Po drugi strani se je zvočno opozorilo izkazalo za zelo učinkovito v smislu voznikovega odziva, vendar velja za moteče. 
            
            
               Motenje je pri izbiri tehnologije pomemben element. Zato se pri možnosti stopnjevalnega zvočnega opozorila pri vsaki prekoračitvi hitrosti sicer nemoteč, vendar manj učinkovit optični signal kombinira z zvočnim signalom kot rezervnim opozorilom. Da se opozorilo ne bi zanemarjalo, je njegovo trajanje omejeno. Zato je zasnovano tako, da ni preveč moteče.
            
            
               Na tej stopnji ni zanesljivih izsledkov glede tega, katera od predlaganih štirih tehnologij povratnih informacij bo znatno učinkovitejša ali manj moteča pri vožnji v resničnih voznih razmerah v EU. Vse pregledane raziskave učinkovitosti in motenja, tudi z opozorilnim zvokom, ki so trenutno na voljo, odražajo predvsem simulacijske preizkuse v laboratoriju in ne uspešnosti v resničnosti, saj se bodo ti sistemi, skladni z EU ISA, v motornih vozilih uporabljali šele odslej. 
            
            
               Učinkovitost in zanesljivost različnih metodologij, ki jih uporabljajo sistemi ISA, je treba oceniti šele, ko bo na trgu dovolj motornih vozil, opremljenih s takimi sistemi, in bodo na voljo ustrezne izkušnje iz resničnosti. Bistvenega pomena je tudi, da se uspešnost sistemov ISA, ki temelji na metodologijah iz te delegirane uredbe Komisije, čim prej oceni in da se po potrebi ustrezno spremenijo tehnične zahteve. Določeno je, da bo Komisija ocenila uspešnost sistemov ISA do 31. decembra 2025 (kar je pred celotnim pregledom, ki je v členu 14 Uredbe (EU) 2019/2144 predviden do julija 2027) na podlagi informacij, ki jih bodo dali na razpolago proizvajalci vozil in homologacijski organi držav članic EU.
            
            
               Za namene homologacijskega preizkušanja in potrjevanja sistemov ISA je v prilogah k tej uredbi katalog prometnih znakov po posameznih državah. 
            
            
               Določbe te delegirane uredbe Komisije se bodo uporabljale od datuma uporabe Uredbe (EU) 2019/2144.
            
            
               S to delegirano uredbo Komisije se prav tako spremeni Priloga II k Uredbi (EU) 2019/2144, tako da se doda sklic na regulativni akt, ki določa posebne zahteve glede inteligentnih sistemov za uravnavanje hitrosti.
            
            
               DELEGIRANA UREDBA KOMISIJE (EU) …/…
            
            
               z dne 23.6.2021
            
            
               o dopolnitvi Uredbe (EU) 2019/2144 Evropskega parlamenta in Sveta z določitvijo podrobnih pravil v zvezi s posebnimi preizkusnimi postopki in tehničnimi zahtevami za homologacijo motornih vozil glede njihovih inteligentnih sistemov za uravnavanje hitrosti in za homologacijo teh sistemov kot samostojnih tehničnih enot ter o spremembi Priloge II k navedeni uredbi
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/2144 Evropskega parlamenta in Sveta z dne 27. novembra 2019 o zahtevah za homologacijo motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, v zvezi z njihovo splošno varnostjo in zaščito potnikov v vozilu ter izpostavljenih udeležencev v cestnem prometu in o spremembi Uredbe (EU) 2018/858 Evropskega parlamenta in Sveta ter razveljavitvi uredb (ES) št. 78/2009, (ES) št. 79/2009 in (ES) št. 661/2009 Evropskega parlamenta in Sveta in uredb Komisije (ES) št. 631/2009, (EU) št. 406/2010, (EU) št. 672/2010, (EU) št. 1003/2010, (EU) št. 1005/2010, (EU) št. 1008/2010, (EU) št. 1009/2010, (EU) št. 19/2011, (EU) št. 109/2011, (EU) št. 458/2011, (EU) št. 65/2012, (EU) št. 130/2012, (EU) št. 347/2012, (EU) št. 351/2012, (EU) št. 1230/2012 in (EU) 2015/166
                  3
                ter zlasti člena 4(6) in člena 6(6) Uredbe,
            
            
               ob upoštevanju naslednjega:
            
            
               (1)V skladu s členom 6 Uredbe (EU) 2019/2144 morajo biti motorna vozila kategorij M in N opremljena z nekaterimi naprednimi sistemi vozil, vključno z inteligentnimi sistemi za uravnavanje hitrosti (v nadaljnjem besedilu: ISA). Priloga II k Uredbi (EU) 2019/2144 določa osnovne zahteve za homologacijo motornih vozil glede sistemov ISA.
            
            
               (2)Potrebna so podrobna pravila o posebnih preizkusnih postopkih in tehničnih zahtevah za homologacijo motornih vozil glede sistemov ISA in za homologacijo teh sistemov kot posebnih tehničnih enot. 
            
            
               (3)V skladu s členom 3(3) Uredbe (EU) 2019/2144 je sistem ISA sistem, ki pomaga vozniku pri ohranjanju hitrosti, prilagojene cestnemu okolju tako, da zagotavlja namenske in ustrezne povratne informacije. Trenutno obstaja več tehničnih možnosti za metodologijo za povratne informacije, ki bi se uporabljala kot osnova za sistem ISA. Toda vseh teh možnosti zaradi njihovih tehničnih značilnosti ni mogoče uporabiti v vsakem motornem vozilu. Zato je treba določiti metodologije za povratne informacije, ki so primerljivo varne in učinkovite kljub funkcionalnim razlikam. Primerno je določiti več metodologij za povratne informacije in proizvajalcem omogočiti, da kot osnovo za svoje sisteme ISA izberejo katero koli od teh metodologij.
            
            
               (4)Sistem ISA lahko sicer uporablja različne metode pridobivanja vhodnih podatkov, kot so opazovanje s kamero, podatki zemljevidov in strojno učenje, vendar bi morala dejanska prisotnost znakov z izrecno omejitvijo v resničnosti vedno imeti prednost pred katerimi koli drugimi informacijami, ki so na razpolago v vozilu.
            
            
               (5)Za preizkušanje tehničnih zmogljivosti sistema ISA je treba pripraviti katalog prometnih znakov, ki se uporabljajo v vsaki državi članici. Nabor podatkov v katalogu bi se moral uporabljati za namene homologacije brez poseganja v veljavne nacionalne prometne predpise.
            
            
               (6)Sistemi ISA se lahko soočijo z dvoumnimi informacijami v zvezi s hitrostjo, ker znaki manjkajo, so bili predmet vandalizma ali manipulacije ali pa so kako drugače poškodovani ali napačno postavljeni, zaradi neugodnih vremenskih razmer ali neharmoniziranih, zapletenih in neizrecnih omejitev hitrosti. Zato bi moralo biti osnovno načelo, da je za upoštevanje ustreznih prometnih predpisov vselej odgovoren voznik, sistem ISA pa je po najboljših močeh zasnovan sistem za pomoč vozniku, da ga opozarja, kadar je možno ali primerno. 
            
            
               (7)Konkretni preizkusni postopki in tehnične zahteve za sisteme ISA bi morali biti čim bolj tehnološko nevtralni in zasnovani na uspešnosti, da bodo omogočali inovativne rešitve.
            
            
               (8)Konkretni preizkusni postopki in tehnične zahteve za sisteme ISA bi morali zagotoviti tudi, da sistem ne bo presegal zmožnosti povprečnega človeškega voznika za razlago in razumevanje zadevnih informacij o omejitvi hitrosti. Za sisteme ISA se ne bi smele zahtevati zmogljivosti na ravni vožnje brez voznika, temveč bi morali samo pomagati voznikom.
            
            
               (9)Učinkovitost različnih metodologij za povratne informacije in funkcij upravljanja sistemov ISA v resničnih razmerah bo mogoče oceniti šele, kot bo na trgu znatno število motornih vozil, opremljenih s takimi sistemi. Po drugi strani je bistvenega pomena, da ocena uspešnosti sistemov ISA temelji na različnih metodologijah za povratne informacije v skladu s to uredbo opravi čim prej, najpozneje do 31. decembra 2025, da bi bilo mogoče izkoristiti vse možnosti sistemov ISA za varnost v cestnem prometu. Zadevne tehnologije in izkušnje z vožnjo v resničnosti naj bi bile na razpolago do julija 2024, torej precej pred datumom celotnega pregleda iz člena 14 Uredbe (EU) 2019/2144. Da bi Komisija lahko čim prej ocenila uspešnost metodologij za povratne informacije iz te uredbe, je treba od proizvajalcev zahtevati, da homologacijskim organom, ki so podelili homologacijo, posredujejo ustrezne informacije, od ustreznih homologacijskih organov pa, da te informacije združijo in jih posredujejo Komisiji.
            
            
               (10)Podatki o vožnji v resničnosti, ki se zbirajo in dajejo na razpolago za oceno uspešnosti sistemov ISA, bi morali biti splošni in ne bi smeli biti povezani s katerim koli posameznim motornim vozilom ali voznikom. Proizvajalci lahko uporabijo vsa razpoložljiva sredstva za zbiranje podatkov, npr. ponudbo preizkusnih vozil ali neposredne prostovoljne dogovore s končnimi uporabniki, če dajo izrecno soglasje skladno z zakonodajo EU o varstvu podatkov
                  4
               . Komisija bi morala ta postopek podpirati tako, da bi po potrebi dala na razpolago smernice o načinih zbiranja podatkov, njihovi vsebini, zgradbi in načinih predložitve.
            
            
               (11)Da bi voznike čim manj motila ali preobremenjevala lažna opozorila, ki bi jih v resničnosti povzročali sistemi slabše kakovosti, je treba zagotoviti, da bodo proizvajalci vozil uporabljali primerne tehnologije v celotni ponudbi vozil in da bodo, kadar bo primerno in potrebno za razumen del življenjske dobe vozila, omogočili neomejen in enostaven dostop do posodobitev sistema.
            
            
               (12)Sistemi ISA lahko za zagotavljanje ustrezne uspešnosti med vožnjo v resničnosti uporabljajo podatke zemljevidov. Toda ne bi smelo biti obvezno, da so podatki na zemljevidu tako podrobni in kakovostni, da bi bila možna navigacija po načelu „zavoj za zavojem“, saj bi lahko zadostovalo že, če bi bile vključene samo koordinate mestnih in medmestnih območij ter najpomembnejših hitrih cest in avtocest.
            
            
               (13)Države članice so pozvane, da večjo uspešnost sistemov ISA pri vožnji v resničnosti omogočajo tako, da zagotavljajo pravilno postavitev znakov z izrecno omejitvijo hitrosti na ulicah in cestah ter jasno označevanje vseh con omejitve hitrosti, hitrih cest in avtocest z oznako začetka in konca omejitve. V nekaterih primerih križišča in združitve cest ali ulic niso jasno razpoznavni za voznike, tako da jih tehnologije ISA težko razumejo. Zato je treba na takih krajih postaviti znake z izrecno številčno omejitvijo hitrosti, znake z neizrecno številčno omejitvijo hitrosti ali znake z neizrecno neštevilčno omejitvijo hitrosti, da bi zagotovili usklajeno delovanje sistemov ISA, nameščenih v motornih vozilih v Uniji.
            
            
               (14)Nedvomno pa se za najsodobnejše sisteme, ki so v resničnosti najbolj učinkoviti in zanesljivi, štejejo sistemi s kombinacijo sistema kamere, globalnega satelitskega navigacijskega sistema (GNSS) in posodobljenih digitalnih zemljevidov.
            
            
               (15)Preglednica v Prilogi II k Uredbi (EU) 2019/2144, ki vsebuje seznam zahtev iz členov 4(5) in 5(3) navedene uredbe, ne vsebuje sklicev na regulativne akte v zvezi z inteligentnimi sistemi za uravnavanje hitrosti. Zato je treba v navedeno prilogo dodati sklic na to uredbo. 
            
            
               (16)Uredbo (EU) 2019/2144 bi bilo zato treba ustrezno spremeniti.
            
            
               (17)Ker se Uredba (EU) 2019/2144 uporablja od 6. julija 2022, bi se morala tudi ta uredba uporabljati od istega datuma.
            
         
         
            
               (18)Določbe te uredbe so tesno povezane, saj obravnavajo podrobna pravila o posebnih preizkusnih postopkih in tehničnih zahtevah za homologacijo motornih vozil glede inteligentnih sistemov za uravnavanje hitrosti in za homologacijo teh sistemov kot posebnih tehničnih enot. Zaradi pravil iz te uredbe je treba v Prilogo II k Uredbi (EU) 2019/2144 vključiti sklic na to uredbo. Zato je primerno, da se navedene določbe določijo v eni delegirani uredbi –
            
            
               SPREJELA NASLEDNJO UREDBO:
            
            
               Člen 1
            
            
               Preizkusni postopki in tehnične zahteve za homologacijo vozila glede inteligentnih sistemov za uravnavanje hitrosti 
            
            
               Pogoj za homologacijo vozila glede inteligentnih sistemov za uravnavanje hitrosti je, da vozilo izpolnjuje preizkusne postopke in tehnične zahteve iz Priloge I.
            
            
               Člen 2
            
            
               Preizkusni postopki in tehnične zahteve za homologacijo inteligentnega sistema za uravnavanje hitrosti kot samostojne tehnične enote
            
            
               Pogoj za homologacijo inteligentnega sistema za uravnavanje hitrosti kot samostojne tehnične enote je, da sistem izpolnjuje preizkusne postopke in tehnične zahteve iz Priloge I.
            
            
               Člen 3
            
            
               Katalog prometnih znakov
            
            
               Seznam prometnih znakov, ki se uporabljajo v vsaki državi članici, na podlagi katerega homologacijski organi in tehnične službe ocenjujejo učinkovitost inteligentnih sistemov za uravnavanje hitrosti v skladu s to uredbo, je določen v Prilogi II.
            
            
               Člen 4
            
            
               Informacije o uporabi inteligentnih sistemov za uravnavanje hitrosti
            
            
               1. Proizvajalci vozil homologacijskim organom, ki podeljujejo homologacije v skladu s to uredbo, dajo na razpolago naslednje informacije:
            
            
               (a)deleži časa vožnje ali razdalje, prevožene z vklopljenimi in izklopljenimi inteligentnimi sistemi za uravnavanje hitrosti;
            
            
               (b)deleži časa vožnje ali razdalje, ki so bile prevožene tako, da je bila zaznana omejitev hitrosti upoštevana, oziroma tako, da ni bila upoštevana;
            
            
               (c)povprečni čas od vklopa do izklopa inteligentnega sistema za uravnavanje hitrosti s strani voznika, če je ustrezno;
            
            
               Informacije iz pododstavka (a) se posredujejo ločeno za funkcijo stopnjevalnega zvočnega opozorila, funkcijo stopnjevalnega vibracijskega opozorila, funkcijo haptičnih povratnih informacij in funkcijo uravnavanja hitrosti.
            
            
            
               2. Homologacijski organi informacije, prejete v skladu z odstavkom 1, združijo in jih posredujejo Komisiji 7. julija 2024, odtlej pa za obdobje dveh let najmanj vsakih šest mesecev.
            
         
         
            
               Člen 5
            
            
               Sprememba Uredbe (EU) 2019/2144
            
            
               Priloga II k Uredbi (EU) 2019/2144 se spremeni v skladu s Prilogo III k tej uredbi.
            
            
               Člen 6
            
            
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 6. julija 2022.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 23.6.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 325, 16.12.2019, str. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf.
               
               
                  
                     (3)
                  
                        UL L 325, 16.12.2019, str. 1. 
               
               
                  
                     (4)
                  
                        Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (splošna uredba o varstvu podatkov) (
                  
                     UL L 119, 4.5.2016, str. 1
                  
                  ).